Datum: 14.januar 2025

**Vabljeni na**

**ETNOLOŠKI VEČER**

**Pogovor z Murkovo nagrajenko mag. TATJANO DOLŽAN ERŽEN**

**ponedeljek, 27. januarja 2025, ob 18. uri**

**Upravna hiša SEM**

Slovensko etnološko društvo vabi na pogovor z mag. Tatjano Dolžan Eržen, dobitnico Murkove nagrade v letu 2024 za izjemne znanstvene in strokovne dosežke, zaokrožene v življenjskem delu.

Mag. Tatjana Dolžan Eržen je leta 1987 diplomirala iz etnologije in slovenistike, leta 1992 pa je magistrirala na Oddelku za etnologijo in kulturno antropologijo Filozofske fakultete Univerze v Ljubljani. Leta 1992 se je zaposlila v Gorenjskem muzeju kot kustosinja etnologinja in nasledila predhodnico etnologinjo Anko Novak.

Svoje strokovno delo v kustodiatu za etnologijo Gorenjskega muzeja je zasnovala s poudarkom na urejenosti, dokumentiranju in dostopnosti muzejskih zbirk. Območje njenega raziskovalnega dela sta mesto Kranj in Gorenjska, vsebinsko pa način življenja gorenjskega kmečkega in obrtniškega prebivalstva s poudarkom na tekstilni dediščini, poslikanem pohištvu, sitarstvu, planšarstvu v Bohinju, keramiki, prehrani, otroštvu, praznovanju. Plod raziskovalnega dela so bile odmevne razstave z obsežnimi strokovnimi katalogi. Poleg tega je je njeno delo pogosto zasnovano interdisciplinarno ter povezovalno, kar dokazujejo številna sodelovanja z matičnim Oddelkom EIKA FF UL, drugimi muzeji na Gorenjskem in širše, s konservatorji Zavoda za varstvo kulturne dediščine Slovenije, še posebej z OE Kranj, vodenjem študijskih krožkov in različnimi posamezniki.

Dolgoletno strokovno in predano delovanje etnologinje in muzejske svetnice mag. Tatjane Dolžan Eržen, njena poglobljena strokovnost na eni strani in aplikativno, dostopno, vključujoče, v sodobnost usmerjeno predstavljanje dediščine javnosti na drugi, kažejo širok spekter njenega delovanja, s katerim je večkrat potrdila svoj odnos do stroke in sočloveka.

Pogovor bo vodila Jelka Pšajd, etnologinja, muzejska svetnica v Pomurskem muzeju Murska Sobota.

**Vljudno vabljeni!**

Predsednica SED

dr. Tanja Roženbergar

Program Slovenskega etnološkega društva sofinancira Ministrstvo za kulturo Republike Slovenije.